แนวทางและมาตรการจัดสงกรานต์วิถีใหม่ สืบสานวัฒนธรรมไทยภายใต้มาตรการป้องกันโควิด-19
นายชาย นครชัย อธิบดีกรมส่งเสริมวัฒนธรรม กล่าวว่า ได้จัดทำแนวทางและมาตรการรณรงค์เพื่อสืบสานคุณค่าทางวัฒนธรรมเนื่องในประเพณีสงกรานต์  2565 ภายใต้แนวคิดสงกรานต์วิถีใหม่ สืบสานวัฒนธรรมไทย  ตามมาตรการของศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.)  คณะกรรมการโรคติดต่อจังหวัดคำนึงมาตรการรักษาความปลอดภัย สืบสานวัฒนธรรมตามแต่ละท้องถิ่น  ขอความร่วมมือหน่วยงานที่เกี่ยวข้องพิจารณาจัดกิจกรรมแบบ New Normal  เน้นเรื่องวัฒนธรรมสืบสานประเพณีสงกรานต์ตามขนบธรรมเนียมที่ดีงาม   สำหรับมาตรการร่วมกิจกรรมทางศาสนา ได้แก่ กิจกรรมการทำบุญที่วัด สรงน้ำพระพุทธรูป  ตักบาตรและขนทรายเข้าวัด มีข้อควรปฏิบัติคือ พระภิกษุสงฆ์ บุคลากรในวัด และประชาชนที่ไปทำบุญต้องได้รับวัคซีนครบตามเกณฑ์ปฏิบัติตาม “COVID Free Setting”  การสรงน้ำพระพุทธรูป ขอให้เตรียมอุปกรณ์ของแต่ละบุคคลมาด้วยตนเองและห้ามนำน้ำที่สรงมาใช้ต่อและใช้เจลแอลกอฮอล์หากจำเป็นต้องใช้ของร่วมกัน เว้นระยะห่าง โดยเฉพาะช่วงสรงน้ำพระพุทธรูป ถวายดอกไม้ธูปเทียน ฟังเทศนาธรรมและการทำบุญ ตักบาตร  ส่วนการร่วมกิจกรรมในครอบครัว ทุกคนต้องได้รับวัคซีนครบตามเกณฑ์ โดยเฉพาะผู้สูงอายุและผู้มีโรคประจำตัว ใส่หน้ากากตลอดเวลาที่ใกล้ชิดผู้สูงอายุและจัดกิจกรรมในที่มีการระบายอากาศได้ดี  ส่วนการจัดกิจกรรมเฉลิมฉลองก่อนเข้าร่วมงาน ขอให้ตรวจ  ATK สวมหน้ากากตลอดเวลา เฝ้าระวังตนเองอย่างน้อย 7 วันหลังร่วมงาน  จัดเตรียมอุปกรณ์ไปเอง การแสดงมหรสพจัดให้เว้นระยะห่างระหว่างเวทีและผู้ชมอย่างน้อย 2 เมตร  งดการเล่นสาดน้ำในที่สาธารณะ เช่น บนท้องถนน การประแป้ง ปาร์ตี้โฟม หรือกิจกรรมที่สัมผัสใกล้ชิด หลีกเลี่ยง การเต้นรำ ตะโกนคุยกันกิจกรรมที่สามารถทำได้คือ การละเล่นที่สามารถจัดได้ตามมาตรการผ่อนปรน  การเล่นน้ำสงกรานต์ในพื้นที่จัดงานที่มีการควบคุม การแสดงทางวัฒนธรรม การแสดงมหรสพ ประเพณีท้องถิ่น ขบวนแห่ การแสดงดนตรี ซึ่งต้องได้รับการอนุญาตก่อนดำเนินการและไม่ให้มีการรวมกลุ่มคนอย่างแออัด